Afrikaners: 'Ons is nie so min soos wat ons gedink het nie' | Maroela Media
Foto: Omar Albeik/Unsplash.com
Die bevolkingsgetalle van Afrikaanssprekende wit mense sal tot 2030 tussen twee en drie miljoen mense wees.
Mulder sê dit is die twee vrae waarmee die SNI gestoei het toe hulle 'n demografieverslag vir die Solidariteit Beweging saamgestel het. Die verslag word Woensdag in Centurion bekendgestel.
Maroela Media het Sondag berig die demografieverslag het talle opspraakwekkende bevindings van die 2011-sensus bevestig. Een daarvan is 'n geboortegolf wat die Afrikaanse gemeenskap getref het en toon dat bruin en wit Afrikaanssprekendes weer meer kinders kry. Die "babaploffing-kinders" is vanjaar (2018) skoolgaande ouderdom.
"Dit maak die vyandigheid van die regering teenoor Afrikaanse onderrig 'n nog groter probleem, wat beslis tot op tersiêre vlak hanteer moet word,' het dr. Dirk Hermann, bestuurshoof van die Solidariteit Beweging, gesê.
Volgens Mulder het daar veral twee positiewe aspekte tydens die navorsing uitgestaan.
"Ons is nie so min soos wat ons gedink het ons is nie. Die getalle van Afrikaanssprekende wit mense is 2,5 miljoen en dit is net soveel soos bevolking van ons buurland Namibië.
"Ons verslag het 'n geboortegolf bevestig wat die Afrikaanse gemeenskap getref het en die emigrasiesyfer tot en met 2017 is nie so erg soos wat daar aanvanklik geglo is nie."
Mulder sê die instituut het van die 2011-sensus se syfers gebruik gemaak om die tendense te bevestig saam met Statistiek SA se middeljaarramings van 2002 tot 2017.
"Die statistiek is ook teen sekondêre bronne getoets soos die dope per lidmaatverhouding (in die geval van die babaploffing en die immigrasieverslae van die vyf gewildste lande waarheen Suid-Afrikaners gewoonlik verhuis (in die geval van die emigrasiegetalle)."
Die sensussyfers dui nie spesifiek op wit Afrikaanssprekendes se bevolkinggetalle nie en daarom het hulle wit en Afrikaans as die aanduiders vir die navorsing gebruik.
"Dit is belangrik, want wit Engelssprekendes se demografiese tendense lyk heeltemal anders as Afrikaanssprekendes. Hulle geboortegetalle het negatief gegroei. As hulle emigreer, kom hulle nie maklik na Suid-Afrika terug nie."
Mulder het gesê die verslag het ook gekyk na bruin Afrikaanssprekendes wat getoon het 2,37 kinders word per vrou gebore.
"Ons navorsing het egter getoon die bruin bevolking is vinnig besig om te verengels."
Swart Afrikaanssprekendes het volgens die demografieverslag van 4% in 2001 na 8% in 2011 gegroei.
"Ons verklaring hiervoor is dat SEB-wetgewing dit lonend maak vir bruin mense om hulself as swart mense te kategoriseer."
Mulder glo daar sal steeds 'n afname in die Afrikanerbevolking wees, maar reken die bevolkingsgetalle sal in 2031 rondom 2,57 miljoen mense stabiliseer.
"Ons is dalk klein in presentasie van die totale bevolking van Suid-Afrika, maar ons is beslis nie min mense nie."
Hy reken diegene wat tot nou toe nog voorspel het dat Afrikaners teen 2030 minder as 'n miljoen van die totale Suid-Afrikaanse bevolking sal wees, "super negatief" was.
"Wit Afrikaanssprekendes se vrugbaarheid sal moet afneem en ons bevolkinggroei sal onder dié van Japan moet duik. Daarvoor sal emigrasie ook drasties moet toeneem."
Hy erken dat daar nou meer belangstelling as ooit te vore is in emigrasie wat moontlik gedryf word deur die ANC se beleidsonsekerheid oor sake soos grondonteiening sonder vergoeding.
"Die immigrasie van 'n miljoen vlugtelinge het 'n krisis in Duitsland veroorsaak en as 25% van Afrikaners sou besluit om nou na 'n land soos Australië te verhuis, sal ons dié land se visumstelsel heeltemal oorlaai."
Mulder het benadruk die SNI het moeite gedoen om die demografiese verslag metodologies korrek saam te stel.
"Alhoewel daar 'n geskatte 14,6% ondertelling in die sensus is, is dit die beste grondslag wat ons kon gebruik.
"Dan is daar natuurlik ook die sogenaamde 'swart swaan'-verskynsels waarvoor 'n mens nie maklik kan voorsiening maak nie, maar die demografiese vooruitskatting behoort gemaklik tot 2031 reg te wees."
Hy erken dat indien die ANC sou voortgaan om grondonteiening sonder vergoeding willekeurig toe te pas, of die plaaslike ekonomie gelykstaande aan Venezuela word, kan dit die prentjie heeltemal verander.
Mulder is egter vol vertroue dat tendense lank neem om te verander en die wit Afrikaanssprekende bevolking binne Suid-Afrika vir lank tussen twee en drie miljoen mense sal wees. Die verslag toon ook dat die Afrikaanse mark binne 'n verhouding van 52% bruin, 8% swart en 39% wit sal bly en tans om en by sewe miljoen mense staan.
Hermann het beklemtoon dat die statistieke wys dat die gemeenskap veel meer verantwoordelikheid aan die dag sal moet lê.
"Die Solidariteit Beweging gaan aktief werk om 'n behoorlike en wêreldgehalte Afrikaanse onderwysoplossing vanaf kleuterskoolvlak tot op universiteitsvlak te bied. Ons kan nie meer kinders hê en 'n bevolking van meer as twee miljoen mense wees en nie aan 'n toekoms vir hulle werk nie.
"Ons geslag se taak is om 'n toekoms te help bou waarin hierdie mense vry, veilig en voorspoedig kan wees," het Hermann gesê.
Mens wens amper dat almal wat in die groep val wat nou oorsee woon en werk, kan terugkeer om die getalle hier in SA aan te vul . . . . . . .
2.5 miljoen?? Ek was nog altyd onder die indruk dat ons getalle in die omgewing van 3-4 miljoen was… Voeg daarby dat ons totale bevolking geraam word op ongeveer 56 miljoen, dan besef jy dat ons maar slegs n druppel in die emmer is.
Kom ons wees eerlik, 'n groter bevolkingsaanwas onder blankes gaan ons nie help. Ons is hopeloos te meen TEENOOR ons ander landsgenote.
2.5 miljoen afrikaners in 2030 is minder as 2% van die geskatte bevolking van Suid Africa!!!!!!
Haai… koeeee…. ANC…. daar is nou 1 en 1/2 vliee in jou salf… we tog! Leer hierdie ou manne nooit en ken hulle nie die woord wysheid nie. Uittart en uitdaag is dommer as dom. Die VF+ kon nog nooit deur die doringdraad klouter nie want die koppe is so groot. Mens wil nie eens uitbrei nie… uit skaamde vir die wyse waarom sommige Afrikaners redeneer. Om 'n Afrika-olifant met 'n waaiende hoed uit jou groente-tuin te wil gaan verjaag terwyl jy 'Daar kom die wa' sing… so slim is die ooms… presies so slim… en 'daar gaan die wa'… Lees meer »